ARA: Żvelati filmati ta' raġel li miet fil-kustodja tal-Pulizija fil-Belġju
Imtella' Awwissu 20, 2020 - Aġġornata 20 Ta' Awwissu, 2020 10:54am Mart Jozef Chovanec, li sentejn ilu miet fil-kustodja tal-Pulizija Belġjana, talbet inkjesta ġdida f'mewtu, hekk kif filmati ġodda tefgħu dawl ġdid fuq dak li seħħ fiċ-ċella. Is-Slovakk Jozef Chovanec kien arrestat fl-ajruport ta' Charleroi minħabba li ħoloq kommossjoni fuq it-titjira. Filmat minn kamera tas-sigurtà juri lil Chonavec iħabbat rasu mal-ħadid taċ-ċella u jimtela bid-dmija. Fil-filmati mxandra fost oħrajn mis-sit VRT NWS News , il-Pulizija jidhru jżommu lil Chovanec fuq is-sodda u jidħku. Waħda minnhom tat is-salut Nazista u ieħor baqa' bilqegħda fuq sider Chovanec għal 18-il minuta. Chovanec ititeħed l-isptar, iżda waqa' f'koma u miet l-għada. Mill-awtopsja ħareġ li ma kellux drogi jew alkoħol fis-sistema. Martu Henrieta Chovancova qed titlob li tiġi appuntata inkjesta ġdida, hekk kif l-investigazzjoni tal-Pulizija ilha għaddejja sentejn. Kelliem għall-Pulizija kien irrappurtat jgħid li l-pulizija li tidher tagħti s-salut se titkeċċa. Il-każ qed jiġi mqabbel ma' dak ta' George Floyd fl-Istati Uniti , li wkoll miet waqt li kien qed jinżamm mill-Pulizija.